سّمو ترا چے دوست بیت؟
سّمو ترا چے دوست بیت؟
اے ہُلکہءِ مسکیں صباہانی سمین
یا جمبراں گوں گوپتگیں بیگاہءِ دل
سّمو ترا چے دوست بیت؟
سّمو اگں ماہءَ تئی کُلءِ دریگءِ جاگہءَ من ایر کناں
تو چے گُشئے؟
سّمو ترا چے دوست بیت؟
سّمو آ استالءَ اگں بیاران ءُ بوجیگے پہ تو من اَڑ کناں
دریاءِ نمبیں الوتاں گوں سرگِرئے کائے پہ من
سّمو ترا چے دوست بیت؟
مرچاں منا دِل پنت دنت
زیبائیءَ زِیر ءُ تئی صوتے بکن
ءُ بیگہءَ سرپ بستگیں مُرگانی دیما شانک بہ دئے
مُرگ اوں ترا نالاں بباں
من اِش کناں
سّمو ترا چے دوست بیت؟
اے ہُلکہءِ مسکیں صباہانی سمین
بیگاہءِ دل
ماہءِ دریگ
استالیں بوجیگ یا کہ تئی پُرزیمریں
زیبائیءِ صوتے ماں مُرگانی دپءَ
سّمو ترا چے دوست بیت؟
(منیر مومن)